SKRIFTLIG FORESPØRGSEL E-0886/00

af Bart Staes (Verts/ALE) til Rådet

(23. marts 2000)

Om: Vurdering af dioxinkrisen i Belgien

Dioxinkrisen i Belgien har endnu en gang vist, hvor sårbar fødekæden og kontrollen hermed er. En evaluering som den, det såkaldte dioxinudvalg i Repræsentanternes Hus har foretaget, kan bidrage til at afhjælpe problemer. Både Den Europæiske Union og de femten EU-medlemsstater har en vigtig rolle at spille i denne forbindelse.

Dioxinudvalgets konklusioner på fjorten sider indeholder en række henvisninger til Den Europæiske Unions adfærd under dioxinkrisen i Belgien: Med hensyn til foders sammensætning og forurenende stoffer har Den Europæiske Union ikke noget regelsæt, som er tilstrækkelig effektivt. Bestemmelserne om indberetningspligten til EU-myndighederne er ikke tilstrækkelige. EU forstærkede yderligere krisens kaotiske udvikling.

Erkender Rådet, at Den Europæiske Union med hensyn til foders sammensætning og forurenende stoffer ikke har et regelsæt, der er tilstrækkelig effektivt, som det hævdes i dioxinudvalgets rapport?

Hvilke argumenter kan Rådet i benægtende fald fremføre for at vise, at EU's regelsæt med hensyn til foders sammensætning og forurenende stoffer er effektivt i modsætning til, hvad der hævdes i dioxinudvalgets rapport?

Samlet svar på skriftlige forespørgsler E-0886/00, E-0888/00, E-0890/00, E-0892/00 og E-0894/00

(29. september 2000)

Skønt den rapport det ærede medlem omtaler, ikke er stilet til og heller ikke er blevet gennemgået af Rådet, er det dog muligt at knytte nogle generelle kommentarer til nogle af de bemærkninger, som det ærede medlem er fremkommet med.

Antallet af problemer, der i de seneste år er opstået i forskellige led af fødekæden, herunder dioxinkrisen i Belgien, viser klart, at EF-lovgivningen om levnedsmiddelsikkerhed må revideres og styrkes, således at forbrugerne genvinder tilliden både til levnedsmidlernes sikkerhed og til de myndigheder, der er ansvarlige herfor.

I hvidbogen om levnedsmiddelsikkerhed, som Kommissionen forelagde i januar, blev der skitseret og foreslået en række foranstaltninger med henblik på at undgå lignende kriser i fremtiden. Bilaget til hvidbogen indeholder en handlingsplan bestående af 84 konkrete foranstaltninger (hvoraf de fleste er forslag til retsakter). Formålet med disse foranstaltninger er at forbedre og styrke regelsættet for hele fødekæden.

Rådet er i fæld med at forberede sin holdning til hvidbogen og ser frem til at samarbejde med Europa-Parlamentet om Kommissionens konkrete forslag med henblik på at vedtage en fuldstændig og sammenhængende lovramme, der kan sikre, at de aftalte mål nås.

De spørgsmål i forbindelse med levnedsmiddelsikkerhed, der specifikt nævnes i forespørgslerne, dvs. et regelsæt for foders sammensætning og forurenende stoffer, bestemmelserne om indberetningspligt til EU's myndigheder i tilfælde af forurening af foder og anvendelsen af slagteaffald, vil alle blive behandlet i forbindelse med Kommissionens forslag til retsakter.

Muligheden af at indføre en positivliste over ingredienser, som er tilladte i foder, bør overvejes, navnlig med henblik på at opnå en bedre beskyttelse af forbrugerne. Det må klart defineres, hvilke stoffer, herunder animalske biprodukter, der må eller ikke må anvendes i foderproduktionen. Fordelene ved og mulighederne forpå mellemlang sigt at indføre en positivliste over fodermidler vil blive undersøgt. På kort sigt er det nødvendigt at henholde sig til den nuværende negativliste, som Kommissionen foreslår at supplere.

For så vidt angår spørgsmålet om slam i foder, har kommissær Byrne underrettet Rådet (landbrug) om problemerne i forbindelse med fortolkningen af de forskellige sprogudgaver af Kommissionens afgørelse 516/91, der har til formål at forbyde anvendelsen af slam i foder. Rådet har noteret sig de skridt, Kommissionens har taget for at klarlægge situationen og bekræfte forbudet.